Denne gang blev den 46-årige mand fra Veddum taget med et større pengebeløb, som blev konfiskeret, da han skylder penge til det offentlige.

Fredag morgen ligger en 46-årig mand fra Veddum og sover rusen ud i detentionen hos Nordjyllands Politi i Aalborg. Det er anden dag i træk, at han bliver taget for spritkørsel, som manden i forvejen har 28 domme for. Klokken 2.15 fredag anholdte politi den 46-årige spirituspåvirkede mand ved Nørager Kro. Her havde han lånt en bil, som han havde påkørt en fortovskant med. Under anholdelsen var manden i besiddelse af 8300 kroner og 700 euro. De penge blev konfiskeret, da den 46-årige skylder penge til det offentlige, fortæller vagtchefen hos Nordjyllands Politi til TV2/Nord.